Det er imidlertid ikke færre uforutsette og «lønnsomme» vakter det handler om for oss leger. Det er Spekters varslede innføring av «individuelle tjenesteplaner» som skaper frykt blant Legeforeningens tillitsvalgte. Frykten er at legenes vide unntak fra arbeidsmiljøloven skal tynes ytterligere, og medføre at pasientene møter slitne og uopplagte leger på vakt. Legeforeningen mener at 19-timers vakter og uker opp til 60 timer kun er forsvarlig dersom vernebestemmelsene overholdes. Dette er utfordrende nok å få til ved hjelp av den veletablerte praksisen med rullerende og kollektive arbeidsplaner. Den praksisen som Spekter nå vil endre på.

I tillegg til at det vanskelig lar seg gjøre å ha oversikt over vernebestemmelsene i et vell av individuelle tjenesteplaner, så frykter de tillitsvalgte en svært ujevn fordeling av vakter og derav en betraktelig større belastning i de enkelte tjenesteplanene. Forskning viser at overarbeidede leger er farlige leger. En slik praksis kan medføre feilbehandling, lengre ventetid, mindre oppdatert fagkunnskap, mindre oversikt over pasientenes tilstand og mindre tid til kommunikasjon med pasientene.

Denne frykten fnyser Bratten av; hun kaller det skrekkscenarioer og «helt oppkonstruert». Hun avviser bastant at dette handler om pasientsikkerhet, og hevder at pasientsikkerheten uansett er arbeidsgivers ansvar og at dette kun skal snakkes om i sykehusene. Hun strekker seg til og med så langt at hun sier at 60-timers uker tilhører sjeldenhetene og at ingen vil ha leger på jobb 60 timer i uken.